b'\n_START_ARTICLE_\nGian Maria Volonte\n_START_SECTION_\nBiografija\n_START_PARAGRAPH_\nVolonte gim\xc4\x97 Milane, i\xc5\xa1 Varez\xc4\x97s kilusio kareivio Mario ir turtingos pramonink\xc5\xb3 i\xc5\xa1 Milano dukters Karolinos \xc5\xa1eimoje. \xc5\xa0eima v\xc4\x97liau persik\xc4\x97l\xc4\x97 \xc4\xaf Turin\xc4\x85, kur t\xc4\x97vas 1944 m. tapo brigados, kovojusios su apylink\xc4\x97je veikian\xc4\x8diais partizanais, vadu. Karui pasibaigus, jis buvo \xc4\xafkalintas ir mir\xc4\x97 kal\xc4\x97jime, tuo tarpu motina buvo priversta parduoti \xc5\xa1eimos turt\xc4\x85 ir nuomoti j\xc5\xb3 nam\xc4\x85, kad gaut\xc5\xb3 nors koki\xc5\xb3 pajam\xc5\xb3 \xc5\xa1eimai i\xc5\xa1laikyti._NEWLINE_B\xc5\xabsimasis aktorius nuo vaikyst\xc4\x97s pasi\xc5\xbeym\xc4\x97jo mai\xc5\xa1tingu charakteriu. 14-os jis met\xc4\x97 mokykl\xc4\x85, nor\xc4\x97damas rasti darb\xc4\x85 ir tokiu b\xc5\xabdu pad\xc4\x97ti motinai. Beveik 2 metus jis praleido Pranc\xc5\xabzijoje, o gr\xc4\xaf\xc5\xbe\xc4\x99s \xc4\xaf Italij\xc4\x85 prisijung\xc4\x97 prie keliaujan\xc4\x8dios aktori\xc5\xb3 trup\xc4\x97s kaip sekretoriaus ir kamerdinerio pad\xc4\x97j\xc4\x97jas. Nuolatinis bendravimas su aktoriais su\xc5\xbeadino jo susidom\xc4\x97jim\xc4\x85 \xc5\xa1ia profesija ir 1954 m. jis i\xc5\xa1vyko \xc4\xaf Rom\xc4\x85, ketindamas stoti \xc4\xaf Nacionalin\xc4\x99 dramos akademij\xc4\x85. Po 3 met\xc5\xb3, jau b\xc5\xabdamas studentas, jis gavo pirm\xc4\x85 vaidmen\xc4\xaf televizijos dramoje ir netrukus buvo prad\xc4\x97tas vadinti vienu geriausiu savo kartos aktoriumi.  Volonte baig\xc4\x97 akademij\xc4\x85 1957 m. ir persik\xc4\x97l\xc4\x97 \xc4\xaf Milane, kur suk\xc5\xabr\xc4\x97 kelet\xc4\x85 vaidmen\xc5\xb3 teatre ir televizijoje._NEWLINE_Nuo 1960 m. jis \xc4\x97m\xc4\x97 filmuoti kine, o pirmojo populiarumo sulauk\xc4\x97 pasirod\xc4\x99s Sergio Leone vesternuose \xe2\x80\x9eU\xc5\xbe sauj\xc4\x85 doleri\xc5\xb3\xe2\x80\x9c ir \xe2\x80\x9eKeliais doleriais daugiau\xe2\x80\x9c bei komedijoje \xe2\x80\x9eBrankaleon\xc4\x97s armija\xe2\x80\x9c. V\xc4\x97liau Volonte \xc4\x97m\xc4\x97 daugiau d\xc4\x97mesio skirti rimtesniems, draminiams vaidmenims, kriminaliniams filmams ir politiniams trileriams (pts aktorius priklaus\xc4\x97 Italijos komunist\xc5\xb3 partijai). Jis suk\xc5\xabr\xc4\x97 eil\xc4\x99 vaidmen\xc5\xb3 geriausi\xc5\xb3 to meto re\xc5\xbeisieri\xc5\xb3 \xe2\x80\x93 Damiano Damiani, Carlo Lizzani, Francesco Rossi \xe2\x80\x93 filmuose, i\xc5\xa1 kuri\xc5\xb3 vienas \xc5\xbeymiausi\xc5\xb3 yra Oskaru apdovanota juosta \xe2\x80\x9eIndagine su un cittadino al di sopra di ogni sospetto\xe2\x80\x9c. Aktorius kruop\xc5\xa1\xc4\x8diai rinkosi vaidmenis, visuomet atsi\xc5\xbevelgdamas ar jie atitinka jo paties politinius ir gyvenimo principus. Vieni \xc5\xbeymiausi\xc5\xb3 film\xc5\xb3, kuriame jis atsisak\xc4\x97 vaidinti, buvo Francis Ford Coppola \xe2\x80\x9eKrik\xc5\xa1tat\xc4\x97vis\xe2\x80\x9c ir Federico Fellini \xe2\x80\x9eKazanova\xe2\x80\x9c. Nepaisant to, Volonte kino ekranuose \xc4\xafk\xc5\xabnijo tokias istorines asmenybes kaip Mikeland\xc5\xbeelas, Karavad\xc5\xbeas ar D\xc5\xbeordanas Brunas. 1981 m. jis buvo tarp kandidat\xc5\xb3 vaidinti filme \xe2\x80\x9eTik Tavo akims\xe2\x80\x9c, ta\xc4\x8diau kandidat\xc5\xabra nebuvo patvirtinta._NEWLINE_Aktorius taip pat m\xc4\x97gino savo j\xc4\x97gas politikoje ir dalyvavo 1992 m. parlamento rinkimuose, ta\xc4\x8diau nes\xc4\x97kmingai._NEWLINE_Volonte mir\xc4\x97 nuo \xc5\xa1irdies sm\xc5\xabgio Graikijoje, filmuodamasis re\xc5\xbeisieriaus Theodoros Angelopoulos juostoje \xe2\x80\x9eUlysses\xe2\x80\x98 Gaze\xe2\x80\x9c (v\xc4\x97liau j\xc4\xaf pakeit\xc4\x97 \xc5\xa1ved\xc5\xb3 aktorius Erland Josephson). Urna su jo pelenais palaidota Madalenos saloje netoli Sardinijos.\n_START_SECTION_\nAsmeninis gyvenimas\n_START_PARAGRAPH_\n1960 m., vaidindamas spektaklyje \xe2\x80\x9eRomeo ir D\xc5\xbeuljeta\xe2\x80\x9c, jis susipa\xc5\xbeino su kolege Carla Gravina, su kuria kartu praleido 10 met\xc5\xb3 ir susilauk\xc4\x97 dukters Giovannos. Prie\xc5\xa1 tai, 1959-62 m., jis buvo ved\xc4\x99s Tizian\xc4\x85 Mischi._NEWLINE_Nuo 1977 m. iki mirties, Volonte gyvenimo partnere buvo aktor\xc4\x97 Angelica Ippolito._NEWLINE_Volonte buvo \xe2\x80\x9eAC Milan\xe2\x80\x9c futbolo klubo gerb\xc4\x97jas. Jo brolis Claudio Camaso taip pat aktorius.'